FÆLLES AKTION af 29. november 1996 vedtaget af Rådet på grundlag af artikel K.3 i traktaten om Den Europæiske Union vedrørende et tilskyndelses- og udvekslingsprogram for personer med ansvar for bekæmpelse af menneskehandel og seksuel udnyttelse af børn (96/700/RIA)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel K.3, stk. 2, litra b), og artikel K.8, stk. 2,

under henvisning til Kongeriget Belgiens initiativ, og

ud fra følgende betragtninger:

En styrkelse af samarbejdet vedrørende retlige og indre anliggender i forbindelse med bekæmpelsen af menneskehandel og seksuel udnyttelse af børn betragtes som et spørgsmål af fælles interesse;

menneskehandel og seksuel udnyttelse af børn udgør en alvorlig krænkelse af de grundlæggende menneskerettigheder, navnlig den menneskelige værdighed;

den seneste udvikling har vist, at menneskehandel og seksuel udnyttelse af børn kan være en væsentlig del af den organiserede kriminalitet, hvis udbredelse inden for Den Europæiske Union antager mere og mere foruroligende dimensioner;

der er behov for en samordnet og tværfaglig strategi over for denne problematik;

med henblik herpå vil bekæmpelsen af menneskehandel og seksuel udnyttelse af børn kunne intensiveres og lettes, hvis der indføres rammebestemmelser for foranstaltninger vedrørende uddannelse, information, undersøgelser og udveksling beregnet for personer med ansvar for bekæmpelse af menneskehandel og seksuel udnyttelse af børn i alle dens former; sådanne rammebestemmelser vil også kunne fremme den gensidige forståelse af medlemsstaternes retssystemer og henlede opmærksomheden på overensstemmelserne imellem dem og derved fjerne de hindringer, som måtte stå i vejen for et øget samarbejde mellem medlemsstaterne på dette område;

disse mål kan nås mere effektivt på EU-plan end i de enkelte medlemsstater på grund af den specifikke erfaring, der allerede er indhøstet i visse medlemsstater, og på grund af de besparelser, der vil kunne opnås, og den selvforstærkende virkning, de planlagte foranstaltninger vil kunne få;

denne fælles aktion berører ikke de allerede eksisterende procedureregler for internationalt samarbejde -

VEDTAGET DENNE FÆLLES AKTION:

Artikel 1

1. Der indføres for perioden 1996 2000 et program for fremme af samordnede initiativer vedrørende bekæmpelse af menneskehandel og seksuel udnyttelse af børn samt vedrørende mindreåriges forsvinden og hindring af anvendelse af telekommunikationsmidler med henblik på menneskehandel og seksuel udnyttelse af børn.

2. I denne fælles aktion forstås ved »personer med ansvar for bekæmpelse af menneskehandel og seksuel udnyttelse af børn« følgende personkategorier, for så vidt de har kompetence på området: dommere, offentlige anklagere, politiet, offentligt ansatte samt offentlige myndigheder med ansvar inden for indvandring, grænsekontrol, socialret, skatteret, forebyggelse eller bekæmpelse af disse fænomener, bistand til ofrene eller behandling af gerningsmændene.

3. Programmet omfatter følgende kategorier af foranstaltninger:

- uddannelse

- udvekslings- og praktikprogrammer

- tilrettelæggelse af møder og tværfaglige seminarer

- undersøgelser og forskning

- formidling af oplysninger.

Artikel 2

Det finansielle referencegrundlag til gennemførelsen af programmet er for perioden 1996 2000 på 6,5 mio. ECU.

De årlige bevillinger godkendes af budgetmyndigheden inden for rammerne af det finansielle overslag.

Artikel 3

Uddannelsesprojekter med følgende formål kan komme i betragtning:

- kendskab til de andre medlemsstaters retssystemer, navnlig lovgivningen vedrørende menneskehandel og seksuel udnyttelse af børn samt kendskab til procesreglerne og procedurerne i forbindelse med indvandring, grænsekontrol, socialret og skatteret

- udarbejdelse af særlige pædagogiske moduler for uddannelsesforanstaltninger, udveksling, praktikophold, konferencer og seminarer, der afholdes i henhold til dette program

- tilskyndelse til erhvervelse af praktisk kendskab til sprogene i de lande, som ofrene for menneskehandel og seksuel udnyttelse af børn kommer fra.

Artikel 4

Projekter med følgende mål kan komme i betragtning som udvekslings- og praktikprogrammer:

- tilrettelæggelse af praktikophold af begrænset varighed ved offentlige instanser med særligt ansvar på dette område

- tilrettelæggelse af besøg hos offentlige instanser eller personer, der i flere andre medlemsstater er ansvarlige for særlige aspekter af problematikken.

Artikel 5

Projekter for afholdelse af møder med følgende formål kan komme i betragtning:

- afholdelse af bilaterale eller europæiske konferencer om særlige aspekter af problematikken

- afholdelse af tværfaglige konferencer.

Artikel 6

Undersøgelses- og forskningsprojekter med følgende formål kan komme i betragtning:

- videnskabelig, teknisk eller sammenlignende forskning i bestemte aspekter af problematikken eller koordinering af forskning på området

- forberedende analyse af emner, som er udvalgt med henblik på projekter, der arrangeres i henhold til programmet, herunder især:

- en undersøgelse af, om det vil være hensigtsmæssigt og muligt på et struktureret grundlag at centralisere oplysninger om såvel forsvundne personer og ofre for menneskehandel og seksuel udnyttelse af børn som gerningsmændene til sådanne lovovertrædelser, herunder også DNA-undersøgelser og en kriminalitetsanalyse af disse oplysninger under hensyntagen til de etiske aspekter

- en undersøgelse af, hvordan det kan hindres, at telekommunikationsmidler, herunder internettet, anvendes til menneskehandel og seksuel udnyttelse af børn

- udnyttelse af rapporter fra praktikophold eller møder, der er tilrettelagt i henhold til programmet.

Artikel 7

Projekter for formidling af oplysninger med følgende formål kan komme i betragtning:

- papirbaseret eller elektronisk udsendelse af information om ændringer i lovgivningen eller reformplaner, enten på originalsproget eller i oversættelse

- formidling af oplysninger om de i artikel 3, 4 og 5 nævnte foranstaltninger, om resultaterne af de i artikel 5 nævnte møder eller konklusionerne af den forskning, der udføres i henhold til artikel 6, og anvendelsen heraf

- oprettelse af databaser og/eller dokumentationsnetværk, der indeholder lister over artikler, publikationer, undersøgelser og lovgivning vedrørende menneskehandel og seksuel udnyttelse af børn, herunder navnlig oprettelse af en ajourført database med en oversigt over gældende lovgivning og retspraksis på området i medlemsstaterne

- udarbejdelse af håndbøger, bl. a. til brug for politiet, om metoder til bekæmpelse af menneskehandel og seksuel udnyttelse af børn.

Artikel 8

1. Projekter, der skal finansieres af Fællesskabet, skal være af europæisk interesse og omfatte mere end én medlemsstat.

2. De projektansvarlige kan være offentlige eller private organer, f.eks. læreanstalter, som uddanner jurister og dommere, samt organer, der har til opgave at forebygge eller bekæmpe menneskehandel og seksuel udnyttelse af børn.

3. Finansierede projekter udvælges på grundlag af bl.a.:

- de behandlede emners overensstemmelse med det arbejde, som allerede er i gang eller indgår i Rådets handlingsprogrammer på de områder, der falder ind under det retlige samarbejde

- bidraget til udarbejdelsen eller iværksættelsen af instrumenter under afsnit VI i traktaten

- komplementariteten mellem de enkelte projekter

- viften af forskellige professioner, de henvender sig til

- den ansvarlige institutions egenart

- foranstaltningernes operationelle og praktiske karakter, navnlig for så vidt angår de nærmere bestemmelser for samarbejdet i forbindelse med centraliseringen af oplysningerne om de strafbare handlinger, der er omfattet af denne fælles aktion

- graden af deltagernes forberedelse

- muligheden for at bygge videre på de opnåede resultater, således at der kan gøres yderligere fremskridt med forebyggelsen og bekæmpelsen af menneskehandel og seksuel udnyttelse af børn.

4. Projekterne er åbne for deltagelse af ansvarlige fra lande, der har ansøgt om medlemskab, med henblik på at forberede deres tiltrædelse, eller fra andre tredjelande, hvis det er hensigtsmæssigt med henblik på at nå projekternes mål, navnlig når der er tale om de lande, som ofre for menneskehandel og seksuel udnyttelse af børn kommer fra.

5. Projekterne er ligeledes åbne for medarbejdere i offentlige eller private organer, der har til opgave at forebygge eller bekæmpe menneskehandel og seksuel udnyttelse af børn, bistå ofrene eller behandle gerningsmændene, såvel som for akademiske og videnskabelige medarbejdere, hvis det er hensigtsmæssigt med henblik på at nå projekternes mål.

Artikel 9

Afgørelser om finansiering og kontrakter, der indgås på grundlag heraf, skal navnlig indeholde bestemmelser om opfølgning og finanskontrol ved Kommissionen samt om revision ved Revisionsretten.

Artikel 10

1. Der kan ydes tilskud til alle former for udgifter, som er en direkte følge af iværksættelsen af en foranstaltning, og som er afholdt i en bestemt, ved kontrakt fastsat periode.

2. Det tilskud, der ydes over fællesskabsbudgettet, må ikke overstige 80 % af udgifterne til foranstaltningen.

3. Udgifter til oversættelse og tolkning, edb, varigt materiel eller forbrugsartikler kan kun komme i betragtning, hvis de er nødvendige for gennemførelsen af foranstaltningen, og kan kun finansieres med op til 50 % af støttebeløbet eller 80 %, hvis selve foranstaltningens art gør det absolut nødvendigt.

4. Udgifter til offentlige anlæg og lokaler samt til lønninger til statsansatte og ansatte ved offentlige organer kan kun komme i betragtning, hvis de gælder formål og opgaver, der ikke er rettet mod nationale mål og funktioner, men udelukkende er knyttet til iværksættelsen af den fælles aktion.

Artikel 11

1. Kommissionen er ansvarlig for gennemførelsen af de foranstaltninger, der iværksættes i henhold til denne fælles aktion, og den vedtager gennemførelsesbestemmelserne for denne, navnlig kriterierne for, hvilke udgifter der kan ydes tilskud til.

2. Kommissionen udarbejder med bistand fra eksperter fra de berørte fagkredse et udkast til årsprogram for iværksættelsen af denne fælles aktion med hensyn til de emner, der skal prioriteres, og fordelingen af de disponible bevillinger på de enkelte aktionsområder.

3. Kommissionen foretager hvert år en evaluering af foranstaltningerne til iværksættelse af programmet for det forløbne år.

Artikel 12

1. Kommissionen bistås af et udvalg, der består af en repræsentant for hver medlemsstat, og som har en repræsentant for Kommissionen som formand.

2. Kommissionen forelægger udvalget et udkast til årsprogrammet, herunder forslag til fordeling af de disponible bevillinger på de enkelte aktionsområder og forslag til gennemførelsesbestemmelser og til evaluering af foranstaltningerne. Udvalget udtaler sig med enstemmighed inden for en frist på to måneder. Formanden kan fastsætte en kortere frist, hvis sagen haster. Formanden deltager ikke i afstemningen.

Hvis der ikke er afgivet en positiv udtalelse inden for den angivne frist, trækker Kommissionen enten sit forslag tilbage eller forelægger et forslag for Rådet, som træffer afgørelse med enstemmighed i løbet af to måneder.

Artikel 13

1. Fra det andet regnskabsår forelægges de projekter, for hvilke der anmodes om finansiering, for Kommissionen til gennemgang senest den 31. marts i det regnskabsår, hvor de skal opføres på budgettet.

2. Kommissionen gennemgår de projekter, den får forelagt, med bistand fra de i artikel 11, stk. 2, omtalte eksperter.

3. For så vidt angår finansiering af beløb på under 50 000 ECU, forelægger Kommissionens repræsentant et udkast for det i artikel 12 omtalte udvalg. Udvalget afgiver udtalelse om udkastet med det flertal, der er fastsat i traktatens artikel K.4, stk. 3, andet afsnit, inden for en frist, som formanden kan fastsætte under hensyn til, hvor meget spørgsmålet haster. Formanden deltager ikke i afstemningen.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

4. Overstiger finansieringen 50 000 ECU, forelægger Kommissionen det i artikel 12 omtalte udvalg en liste over de projekter, den har fået forelagt som led i årsprogrammet. Kommissionen angiver, hvilke projekter den har lagt sig fast på, og begrunder sit valg. Udvalget afgiver inden for en frist på to måneder udtalelse om de forskellige projekter med det flertal, der er fastsat i traktatens artikel K.4, stk. 3, andet afsnit. Formanden deltager ikke i afstemningen.

Hvis der ikke er afgivet en positiv udtalelse inden for en frist på to måneder, trækker Kommissionen enten det eller de pågældende projekter tilbage eller forelægger dem, eventuelt efter at have hørt udvalget, for Rådet, som udtaler sig i løbet af to måneder med det flertal, der er fastsat i traktatens artikel K.4, stk. 3, andet afsnit.

Artikel 14

1. De i programmet omhandlede foranstaltninger, som finansieres over fællesskabsbudgettet, forvaltes af Kommissionen i overensstemmelse med finansforordningen af 21. december 1977 vedrørende De Europæiske Fællesskabers almindelige budget (1).

2. I forbindelse med forelæggelsen af de i artikel 13 omhandlede finansieringsforslag og de i artikel 11 omhandlede evalueringer tager Kommissionen hensyn til principperne for forsvarlig økonomisk forvaltning, herunder navnlig for tilbageholdenhed og omkostningseffektivitet, jf. finansforordningens artikel 2.

Artikel 15

En gang om året aflægger Kommissionen beretning til Europa-Parlamentet og Rådet om programmets gennemførelse. Den første beretning fremsendes ved udløbet af regnskabsåret 1996.

Artikel 16

Denne fælles aktion træder i kraft på dagen for vedtagelsen.

Den løber over fem år, hvorefter den kan forlænges.

Artikel 17

Denne fælles aktion offentliggøres i Tidende.

Udfærdiget i Bruxelles, den 29. november 1996.

På Rådets vegne

N. OWEN

Formand

(1) EFT nr. L 356 af 31. 12. 1977, s. 1. Finansforordningen er senest ændret ved forordning (EF, Euratom, EKSF) nr. 2335/95 (EFT nr. L 240 af 7. 10. 1995, s. 12).